પેડક રોડ પર આવેલા અટલ બિહારી ઓડિટોરિયમમાં મુખ્યમંત્રી રૂપાણી ઉપરાંત મનપાના અધિકારીઓ-પદાધિકારીઓ ઉપરાંત ૧૦૦ શહેરોના પ્રતિનિધિઓની હાજરીમાં રાજકોટમાં સાકાર થનારી રૈયા ટીપી સ્કીમ નં.૩૨ ઉપરાંત અન્ય યોજનાઓનું લોન્ચીંગ કરવામાં આવશે. મેયર બીનાબેન આચાર્ય, ડેપ્યુટી મેયર અશ્ર્વિન મોલીયા, સ્ટેન્ડિંગ ચેરમેન ઉદય કાનગડ, મ્યુ.કમિશનર બંછાનિધિ પાની સહિતનાએ વિગતો આપતાં જણાવ્યું હતું કે સમગ્ર ભારતમાં ૧૦૦ શહેરોને સ્માર્ટસિટી બનાવવાનો જે ટાર્ગેટ છે તેના સંદર્ભમાં સ્માર્ટ સિટીની રાષ્ટ્રીય કક્ષાની સમિટ રાજકોટના યજમાનપદે આવતીકાલે યોજાશે. સમિટમાં સ્માર્ટ સિટી મિશન હેઠળ દેશમાં પસંદગી પામેલા ૧૦૦ શહેરોના પ્રતિનિધિઓ હાજર રહી સ્માર્ટ સિટી મિશન અંગે વિચારોનું આદાન-પ્રદાન કરશે. મેયરે વધુમાં જણાવ્યું હતું કે રાજ્ય સરકારે કુલ મળીને ૨૬૨૩ કરોડનું ફંડ રાજકોટ માટે મંજૂર કર્યું છે. સ્માર્ટ સિટી અંતર્ગત મનપા દ્વારા આઈ-વે પ્રોજેક્ટના ફેઈઝ-૧ની કામગીરી પૂર્ણ કરી બીજા ફેઈઝની કામગીરી શરૂ કરી દેવાઈ છે. અટલ સરોવર યોજના કાર્યાન્વિત છે અને આગામી સમયમાં રાજકોટને વધુ સવલતો મળતી થઈ જશે તેવો આશાવાદ તેમણે વ્યક્ત કર્યો હતો. સ્માર્ટ સિટી માટે જે યોજનાઓ વિચારાધીન છે તેમાં ટ્રીનીટી ઓફ આઈઓટી મુખ્ય છે. આઈઓટી મતલબ કે ઈન્ટરનેટ ઓફ થિંગ્સ. ઈન્ટરનેટ વડે શહેરની ઘણી બધી સિસ્ટમને જોડીને ઈન્ફ્રાસ્ટ્રક્ચરથી માંડીને સિક્યોરિટી સોલ્યુશન જેવી કામગીરી આ પ્રોજેક્ટ હેઠળ આવશે. આ ઉપરાંત મનપા દ્વારા રાજકોટીયન્સોને ફ્રી વાય-ફાય ઝોન આપવાનો પણ ઈરાદો છે. આ ઉપરાંત સમિટ દરમિયાન રૂપાણીના હસ્તે સ્માર્ટ સિટી રાજકોટની વેબસાઈટ, સ્માર્ટ સિટી રાજકોટનો એરિયાબેઝડ પ્લાન, આજીડેમ વોટર વર્કસ પમ્પીંગ સ્ટેશન પાસેનો સોલાર પ્લાન્ટ અને ઈલેટસ કંપનીનું ઈ-ગવર્નન્સ મેગેઝીન પણ લોન્ચ કરવામાં આવશે તેમ સ્ટેન્ડિંગ ચેરમેન ઉદય કાનગડે જણાવ્યું હતું.